CELEX: C2005/057/64
Language: hu
Date: 2005-03-05 00:00:00
Title: T-504/04. sz. ügy: Az S.p.a. Navigazione Libera del Golfo által az Európai Közösségek Bizottsága ellen 2004. december 29-én benyújtott kereset

5.3.2005   
            
            
               HU
            
            
               Az Európai Unió Hivatalos Lapja
            
            
               C 57/37
            
         Az S.p.a. Navigazione Libera del Golfo által az Európai Közösségek Bizottsága ellen 2004. december 29-én benyújtott kereset
   (T-504/04. sz. ügy)
   (2005/C 57/64)
   Az eljárás nyelve: olasz
   Az S.p.a. Navigazione Libera del Golfo (N.L.G.), székhely: Nápoly (Olaszország), képviseli: S. Ravenna ügyvéd, 2004. december 29-én keresetet nyújtott be az Európai Közösségek Elsőfokú Bíróságához az Európai Közösségek Bizottsága ellen az EK 88. cikk (2) bekezdésének első albekezdése, valamint az EK 86. cikk (2) bekezdése alapján az Olaszország által a Caremar (Gruppo Tirrenia) tengeri hajózási közvállalkozás részére nyújtott támogatások rendszerére vonatkozóan 2004. március 16-án elfogadott határozatának megsemmisítése tárgyában.
   A felperes keresetében azt kéri, hogy az Elsőfokú Bíróság:
   
               1)
            
            
               semmisítse meg a 3. cikk (1) bekezdését abban a részében, amely a Caremar számára a Nápoly Beverello-Capri útvonalon biztosított személyszállító hajózási szolgáltatások fejében nyújtott támogatásokat 1992. január 1-jei hatállyal engedélyezi, és rendelje el az 1989. augusztus 6-át követően jogellenesen felvett támogatások visszafizetését;
            
         
               2)
            
            
               semmisítse meg a 3. cikk (2) bekezdésének a) pontját abban a részében, amely a Nápoly Bevarello-Capri útvonalon a rendszeres „gyors személyszállító” hajózási szolgáltatások fejében nyújtott támogatásokat 2004. szeptember 1-jével szünteti meg 1989. augusztus 6-a helyett, egyidejűleg rendelje el az ezen utóbbi időpontig a Caremar által jogellenesen felvett támogatások visszafizetését;
            
         
               3)
            
            
               rendelje el a Caremar „gyors” járművei személyszállítási kapacitásának csökkentését célzó kötelezettségének végrehajtását a vonatkozó szolgáltatások 2005. január 1-jei hatállyal történő megszüntetését követően;
            
         
               4)
            
            
               másodlagosan, amennyiben a Bíróság nem semmisíti meg az 1) pontban leírt feltételekkel a 3. cikk (1) bekezdését
               
                           a)
                        
                        
                           rendelje el a Caremar által az 1989. augusztus 6-a és 1992. január 1-je – az engedélyezés időpontja – közötti 29 hónapos időszakban felvett támogatások visszafizetését;
                        
                     
                           b)
                        
                        
                           semmisítse meg a 2. cikk d) pontját abban a részében, amely nem ír elő kötelezettséget a Caremarnak odaítélt közszolgáltatási kötelezettségek költségeinek és többletköltségeinek, valamint az évente folyósított támogatások összegének nyilvánosságra hozatalára;
                        
                     
                           c)
                        
                        
                           semmisítse meg az 5. cikket abban a részében, amely nem írja elő a Caremar által végrehajtott viteldíj-módosításokhoz – ideértve a csoportkedvezményt – kapcsolódó támogatásokról történő előzetes értesítést;
                        
                     
         
               5)
            
            
               kötelezze az Európai Közösségek Bizottságát a költségek viselésére.
            
         Jogalapok és fontosabb érvek:
   A felperes társaság, amely a Campania tartomány 2001. december 14-i határozatát követően pontos közszolgáltatási kötelezettségekkel volt megbízva, anélkül, hogy ezekért bármiféle kompenzációt kapott volna, tiltakozik a Bizottság az Olaszország által az Adriatica, Caremar, Siremar, Saremar és Toremar (Gruppo Tirrenia) hajózási vállalatoknak nyújtott támogatásról szóló, 2004. március 16-i (a Hivatalos Lapban még nem közzétett) határozata ellen, különös tekintettel a megtámadott határozatnak a Nápoly Molo Beverello-Capri útvonalat érintő 3. cikke (1) bekezdésére és (2) bekezdése a) pontjára.
   Ezek a rendelkezések:
   
               —
            
            
               1992. január 1-jei hatállyal engedélyezik a Caremar részére a Nápoly Beverello-Capri útvonalon személyszállító hajózási szolgáltatás fejében nyújtott támogatásokat, és
            
         
               —
            
            
               rendelkeznek a Nápoly Beverello-Capri útvonalon folytatott „gyors személyszállító” szolgáltatás fejében nyújtott támogatások megszüntetéséről, ám csak 2004. december 1-jei hatállyal.
            
         A felperes szerint a közszolgáltatási kötelezettségek többletköltségeinek kompenzálását célzó támogatások Caremar közvállalkozás részére történő engedélyezése jogellenes, mivel jelen esetben a szabályozás által rögzített feltételek nem állnak fenn. Ennek vonatkozásában a felperes a Szerződés 86. cikke (2) bekezdésének, az 1992. december 7-i 3577/1992/EGK tanácsi rendeletnek, valamint az elégséges és az iratoknak nem ellentmondó indokolás kötelezettségének megsértésére hivatkozik.
   A felperes konkrétan azt állítja, hogy
   
               —
            
            
               a Nápoly-Capri útvonalon kezdettől fogva versenyhelyzet áll fenn két hajózási magántársaság (az N.L.G. és az S.N.A.V.) között, amelyek teljességgel hasonló, ha nem azonos szolgáltatásokat nyújtanak az egész év folyamán; a piaci erők játékának fennállása mellett a közszolgáltatások Caremarnak történő odaítélése tehát egyáltalán nem szükséges;
            
         
               —
            
            
               mindazonáltal a két magántársaság által biztosított szolgáltatások is tárgyát képezték annak a közigazgatási szerződésnek, amelyet Campania tartomány írt elő a Caremarnak ítéltekhez hasonló vagy azokkal azonos pontos közszolgáltatási kötelezettségek rögzítése céljából a menetrend, díjak, rendszeresség, folyamatosság, flotta-jellemzők és szolgáltatási minőség tekintetében;
            
         
               —
            
            
               ezen szolgáltatások végrehajtása során a Caremar tekintélyes üzleti veszteséget szenvedett el, amelyet 1974 óta ún. „gazdasági egyensúlyt helyreállító éves szubvenciókkal” kompenzáltak (a magánvállalatok Campania tartomány kifejezett döntése alapján ki vannak zárva bármiféle szubvencióból);
            
         
               —
            
            
               mivel a Caremarra bízott közszolgáltatás költsége nem nyilvános pályázat alapján került meghatározásra, a közvállalkozásnak folyósított támogatások megfelelő jellegének meghatározásához a Bizottságnak el kellett volna végeznie a többletköltségek elemzését egy analóg szolgáltatásokat nyújtó átlagos vállalat (pl. az ugyanazon Nápoly-Capri útvonalon működő, versenyhelyzetben levő magánvállalatok) működési költségeinek figyelembe vételével.
            
         Végül pedig a felperes arra is hivatkozik, hogy a Bizottság visszaélt hatáskörével, amikor a megtámadott határozatba beemelte a piacfelosztás olyan kritériumait, amelyek időbeli alapon elkülönítve a hajózási szolgáltatásokat a „gyors járművel végzett” szolgáltatásoktól azt eredményezték, hogy a Caremar által biztosított hajózási szolgáltatások javára nyújtott támogatások rendszere került engedélyezésre, amelyet egyébként, a személyszállítási szolgáltatás tekintetében teljességgel hasonló körülmények között működő magántársaságok között fennálló versenyhelyzetet figyelembe véve, sosem lehetett volna [a közös piaccal] összeegyeztethetőnek nyilvánítani.